CELEX: 32019D1903
Language: el
Date: 2019-11-08 00:00:00
Title: Εκτελεστική απόφαση (ΕΕ) 2019/1903 του Συμβουλίου της 8ης Νοεμβρίου 2019 με την οποία επιτρέπεται στην Τσεχία να εφαρμόσει τον γενικευμένο μηχανισμό αντιστροφής της επιβάρυνσης, κατά παρέκκλιση του άρθρου 193 της οδηγίας 2006/112/ΕΚ

14.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/101
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1903 ΤΟΥ ΣΥΜΒΟΥΛΙΟΥ
         της 8ης Νοεμβρίου 2019
         με την οποία επιτρέπεται στην Τσεχία να εφαρμόσει τον γενικευμένο μηχανισμό αντιστροφής της επιβάρυνσης, κατά παρέκκλιση του άρθρου 193 της οδηγίας 2006/112/ΕΚ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 199γ παράγραφος 4,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 199γ της οδηγίας 2006/112/ΕΚ επιτρέπει στα κράτη μέλη, κατά παρέκκλιση του άρθρου 193 της εν λόγω οδηγίας και υπό ορισμένες προϋποθέσεις, έως τις 30 Ιουνίου 2022, να εισαγάγουν γενικευμένο μηχανισμό αντιστροφής της επιβάρυνσης («ΓΜΑΕ») για μη διασυνοριακές παραδόσεις αγαθών και παροχές υπηρεσιών, υπό την προϋπόθεση ότι ο υπόχρεος για την καταβολή του ΦΠΑ είναι το υποκείμενο στον φόρο πρόσωπο στο οποίο γίνονται όλες οι παραδόσεις αγαθών ή οι παροχές υπηρεσιών πέραν του ορίου των 17 500 EUR ανά συναλλαγή.
                  
               
                     (2)
                  
                  
                     Με επιστολές που πρωτοκολλήθηκαν στην Επιτροπή στις 21 Ιανουαρίου 2019 και στις 22 Μαρτίου 2019, η Τσεχία ζήτησε άδεια να εφαρμόσει τον ΓΜΑΕ.
                  
               
                     (3)
                  
                  
                     Το 2014, το έλλειμμα ΦΠΑ της Τσεχίας ανήλθε στο 16,14 % της συνολικής φορολογικής υποχρέωσης ΦΠΑ, σύμφωνα με τη μέθοδο και τα στοιχεία που παρατίθενται στην τελική έκθεση 2016 της Επιτροπής για το έλλειμμα ΦΠΑ, της 23ης Αυγούστου 2016. Συνεπώς, το έλλειμμα ΦΠΑ της Τσεχίας υπερέβη τη διάμεση τιμή του ελλείμματος ΦΠΑ της Κοινότητας (10,4 %) κατά περισσότερο από 5 ποσοστιαίες μονάδες.
                  
               
                     (4)
                  
                  
                     Το επίπεδο αλυσιδωτής απάτης υπερέβη το 25 % του συνολικού ελλείμματος ΦΠΑ της Τσεχίας, σύμφωνα με την εκτίμηση επιπτώσεων που συνοδεύει την πρόταση οδηγίας (ΕΕ) 2018/2057 του Συμβουλίου (2) η οποία εισήγαγε τον ΓΜΑΕ.
                  
               
                     (5)
                  
                  
                     Η Τσεχία παρείχε στην Επιτροπή λεπτομερή στοιχεία τα οποία καταδεικνύουν ότι, μολονότι στην Τσεχία εφαρμόστηκαν διάφορα μέτρα ελέγχου με θετικά αποτελέσματα, τα μέτρα αυτά δεν ήταν επαρκή για την καταπολέμηση της αλυσιδωτής απάτης. Η διοικητική συνεργασία στον τομέα του ΦΠΑ αποδείχθηκε εξίσου ανεπαρκής για την καταπολέμηση της αλυσιδωτής απάτης.
                  
               
                     (6)
                  
                  
                     Η Τσεχία παρείχε στην Επιτροπή λεπτομερή στοιχεία τα οποία καταδεικνύουν ότι τα εκτιμώμενα κέρδη ως προς τη φορολογική συμμόρφωση και την είσπραξη φόρων που προέκυψαν από την εισαγωγή του ΓΜΑΕ αναμένεται να ανέλθουν σε 10 δισεκατ. τσεχικές κορώνες (CZK). Η Τσεχία κατέδειξε επίσης ότι η συνολική πρόσθετη επιβάρυνση για τις επιχειρήσεις και τις φορολογικές αρχές αναμένεται να ανέλθει σε 604 εκατ. CZK. Συνεπώς, τα εκτιμώμενα κέρδη ως προς τη φορολογική συμμόρφωση και την είσπραξη φόρων υπερκαλύπτουν κατά τουλάχιστον 25 % την αναμενόμενη συνολική πρόσθετη επιβάρυνση για τις επιχειρήσεις και τις φορολογικές αρχές.
                  
               
                     (7)
                  
                  
                     Δεδομένου ότι η Τσεχία αναμένει ότι η συνολική πρόσθετη επιβάρυνση για τις επιχειρήσεις και τις φορολογικές αρχές λόγω της εισαγωγής του ΓΜΑΕ δεν θα είναι σημαντική, ως αποτέλεσμα οι επιχειρήσεις και οι φορολογικές αρχές δεν θα επιβαρυνθούν με κόστος υψηλότερο εκείνου που προκύπτει από την εφαρμογή άλλων μέτρων ελέγχου.
                  
               
                     (8)
                  
                  
                     Η Τσεχία ζήτησε να της επιτραπεί να εφαρμόσει τον ΓΜΑΕ από την 1η Ιανουαρίου 2020 έως την 30ή Ιουνίου 2022.
                  
               
                     (9)
                  
                  
                     Η Τσεχία επιβεβαίωσε στην Επιτροπή ότι θα ληφθούν μέτρα για την ενημέρωση των υποκείμενων στον φόρο προσώπων σχετικά με την εφαρμογή του ΓΜΑΕ, μέσω μηνυμάτων ηλεκτρονικού ταχυδρομείου, δημόσιων διαλέξεων, συζητήσεων με επιχειρηματικές ενώσεις, μέσω του δικτυακού τόπου της διοίκησης και μέσω έντυπου και ηλεκτρονικού προωθητικού υλικού.
                  
               
                     (10)
                  
                  
                     Η Τσεχία παρείχε στην Επιτροπή λεπτομερή περιγραφή των υφιστάμενων μηχανισμών ελέγχου του ΦΠΑ και επιβεβαίωσε ότι, με την προσθήκη του ειδικού κωδικού ΓΜΑΕ, τα υφιστάμενα μέτρα θα επαρκούν για να εξασφαλίσουν την αποτελεσματική λειτουργία και παρακολούθηση της εφαρμογής του ΓΜΑΕ.
                  
               
                     (11)
                  
                  
                     Με βάση τις πληροφορίες που παρείχε η Τσεχία στην Επιτροπή, θεωρείται ότι η Τσεχία συμμορφώνεται με τις προϋποθέσεις που ορίζονται στο άρθρο 199γ παράγραφος 1 της οδηγίας 2006/112/ΕΚ και ότι η αίτηση που υπέβαλε η Τσεχία συμμορφώνεται με τις απαιτήσεις που ορίζονται στο άρθρο 199γ παράγραφος 3 της εν λόγω οδηγίας. Ως εκ τούτου, είναι σκόπιμο να επιτραπεί στην Τσεχία να εφαρμόσει τον ΓΜΑΕ από την 1η Ιανουαρίου 2020 έως τις 30 Ιουνίου 2022.
                  
               
                     (12)
                  
                  
                     Η παρέκκλιση δεν θα έχει αρνητικό αντίκτυπο στους ιδίους πόρους της Ένωσης που προέρχονται από τον ΦΠΑ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Τσεχία να εφαρμόσει τον γενικευμένο μηχανισμό αντιστροφής της επιβάρυνσης, σύμφωνα με το άρθρο 199γ της εν λόγω οδηγίας από την 1η Ιανουαρίου 2020 έως τις .
         
         
            Άρθρο 2
            Η παρούσα απόφαση παράγει αποτελέσματα την ημερομηνία κοινοποίησής της.
            Εφαρμόζεται από 1ης Ιανουαρίου 2020 έως 30 Ιουνίου 2022.
         
         
            Άρθρο 3
            Η παρούσα απόφαση απευθύνεται στην Τσεχική Δημοκρατία.
         
         
            Βρυξέλλες, 8 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               M. LINTILÄ
            
         
         
            (1)  ΕΕ L 347 της 11.12.2006, σ. 1.
         
            (2)  Οδηγία (ΕΕ) 2018/2057 του Συμβουλίου, της 20ής Δεκεμβρίου 2018, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά την προσωρινή εφαρμογή γενικευμένου μηχανισμού αντιστροφής της επιβάρυνσης για τις παραδόσεις αγαθών και τις παροχές υπηρεσιών που υπερβαίνουν ένα ορισμένο όριο (ΕΕ L 329 της 27.12.2018, σ. 3).